दुनिया का अंत — क्यों फैली यह दहशत? “ बड़े लंबे अरसे से कट्टरपंथी ईसाई कहते आ रहे हैं कि बहुत ही जल्द कयामत आएगी, एक ऐसा वक्‍त जब दुनिया के कोने - कोने में गड़बड़ी, हलचल और तबाही ही तबाही होगी और कानून और व्यवस्था का नामो - निशान नहीं रहेगा । ” टाइम मैगज़ीन में धर्म के विषय पर लेख लिखनेवाले डेमियन थॉम्पसन ने यूँ कहा । “ अब यह देखकर इन कट्टरपंथियों को हैरानी हो रही है कि आज न सिर्फ आम जनता उनकी बात पर यकीन कर रही है, बल्कि कंप्यूटर प्रोग्रामर्स, बड़े - बड़े बिज़नसमैन और नेता भी उनकी बातों पर विश्‍वास करने लगे हैं यहाँ तक कि इस धारणा को फैला भी रहे हैं जबकि कुछ समय पहले यही लोग उनका मज़ाक उड़ाया करते थे । ” थॉम्पसन ने इस बात पर ज़ोर देकर कहा कि सन्‌ २००० में तमाम दुनिया के कंप्यूटर फेल हो जाने की दशहत लोगों में इस कदर बैठ गई है कि “धर्म में रत्ती भर दिलचस्पी नहीं रखनेवालों को भी आज उनकी बातों पर विश्‍वास होने लगा है कि २००० में ज़रूर कोई प्रलय होगा । ” उन्हें डर है कि सन्‌ २००० में कुछ ऐसी भयानक घटनाएँ होंगी जैसे, “लोगों में आतंक फैल जाएगा, सरकारें टूट जाएँगी, हवाई - जहाज़ बड़ी - बड़ी बिल्डिंगों से टकरा जाएँगे और लोग दाने - दाने के लिए मोहताज हो जाएँगे, जिसकी वज़ह से काफी दंगे - फसाद और लूट - मार होगी और हाहाकार मचेगा । ” दहशत के इस आलम में “कयामत ” का आतंक फैलानेवाले छोटे - छोटे धार्मिक पंथ कुछ ऐसे अजीबो - गरीब काम करने लगे हैं जिससे लोगों के दिल में बैठा खौफ परवान चढ़ता जा रहा है । मिसाल के लिए, जनवरी १९९९ में फ्रांस के अखबार, ला फीगारो में एक लेख आया था, “यरूशलेम और कयामत की आहट ” । इसमें कहा गया: “[इस्राएली] पुलिस के मुताबिक करीब सौ से भी ज़्यादा लोग अपना घर - बार छोड़कर [इस्राएल देश के] जैतून पहाड़ पर या उसके आस - पास आकर बस गए हैं । ”